
[bookmark: _Toc0]Novembertől újra egységes az élelmiszerlánc-felügyelet
Egységes szakmai irányítás alá került ismét a hazai élelmiszerlánc-felügyelet: novembertől az élelmiszer-kereskedelem és a vendéglátás területe újra a Nemzeti Élelmiszerlánc-biztonsági Hivatalhoz (Nébih) tartozik. A változással megerősödik hazánk hatósági rendszerében a „termőföldtől az asztalig” elv, mely lehetővé teszi a kockázatok komplex értékelését, az ellenőrzések hatékonyabb tervezését, a kihívásokra való élelmiszerlánc szintű megoldások kialakítását.
Az élelmiszerlánc biztonsága összetett rendszer, amely akkor működtethető igazán hatékonyan, ha az egyes területek ellenőrzése egységes szakmai szempontok mentén és a kockázatok komplex értékelésével történik. Novembertől a kereskedelem és a vendéglátás felügyelete visszakerül a Nemzeti Kereskedelmi és Fogyasztóvédelmi Hatóságtól a Nébih-hez. A változás lehetővé teszi, hogy a Nébih az élelmiszerlánc egészére kiterjedő, összehangolt szakmai szemlélet mentén, „termőföldtől az asztalig” végezze munkáját.
Az élelmiszerlánc-felügyelet egységes, központi igazgatási rendszerének visszaállításával többek között újra egy hatóság felel a hazai és külföldi gyártású élelmiszerek biztonságosságért. A fogyasztók hatékony tájékoztatását és eligazodását segíti, hogy az élelmiszer-termékvisszahívásokat egy helyen érhetik el, az élelmiszerláncot érintő közérdekű bejelentéseikkel pedig szintén egy hatósághoz fordulhatnak.
Az élelmiszerlánc-felügyeleti rendszer megerősítésének következő lépcsője a területi hatósági rendszer átalakítása lehet. A járási hivatalok élelmiszerlánc-felügyeleti feladatai novembertől a kormányhivatalokhoz kerültek, a Nébih pedig több területen szakmai irányítói szerepet kapott. A szakmai irányítás és a végrehajtás lehető legszorosabb kapcsolata tovább erősítheti az összehangolt, gyors és hatékony hatósági működést. A rendszer fejlesztéséért tett minden lépés a hazai élelmiszerlánc megbízható működését és a fogyasztók védelmét szolgálja.

